Flere beboere i Aalborg Øst har nu oplevet så mange brande, at de frygter for, at de selv vil blive ramt på et tidspunkt. - Vi tænker jo alle, om det mon er vores hus næste gang. Vi ved, det vil ske igen, siger Lilli Olsen, der er beboer i bydelen. Omkring ti påsatte brande har ifølge politiet skabt uro denne sommer. Udover nattens brand blev flere beboere natten til lørdag evakueret fra en ejendom på Sallingsundvej. Flere beboere fortæller til TV2/Nord, at de nu flytter fra bydelen på grund af urolighederne, mens en fortæller, at hun føler, at hun lever i en krigszone. Lilli Olsen opfordrer politiet til at sætte ind en gang for alle. - Hvis man ikke har fundet dem, der har gjort det, så må det være fordi, man ikke har gjort nok, siger hun. Politiet ville i dag ikke udtale sig i sagen.
Endnu en påsat brand raserede i Aalborg Øst i nat, hvor en tøjcontainer blev sat i flammer. Branden er blot en af mange, der i den seneste tid har hærget i bydelen.